### NN 1/2026 (2.1.2026.), Pravilnik o zaštiti oznaka zemljopisnog podrijetla za obrtničke i industrijske proizvode

Državni zavod za intelektualno vlasništvo

4

Na temelju članka 45. Zakona o zaštiti oznaka zemljopisnog podrijetla za obrtničke i industrijske proizvode (»Narodne novine«, broj 136/25), glavni ravnatelj Državnog zavoda za intelektualno vlasništvo donosi

PRAVILNIK

O ZAŠTITI OZNAKA ZEMLJOPISNOG PODRIJETLA ZA OBRTNIČKE I INDUSTRIJSKE PROIZVODE

I. TEMELJNE ODREDBE

Područje primjene i značenje pojmova

Članak 1.

(1) Pravilnikom o zaštiti oznaka zemljopisnog podrijetla za obrtničke i industrijske proizvode (u daljnjem tekstu: Pravilnik) pobliže se uređuju pojedinosti u vezi s postupcima zaštite oznaka zemljopisnog podrijetla koji se vode pred Državnim zavodom za intelektualno vlasništvo (u daljnjem tekstu: Zavod) za koje je Zakonom o zaštiti oznaka zemljopisnog podrijetla za obrtničke i industrijske proizvode (u daljnjem tekstu: Zakon) određeno da se propisuju Pravilnikom.

(2) Definicije pojmova iz članka 2. Zakona primjenjuju se na pojmove koji se koriste u Pravilniku.

Rodni pojmovi

Članak 2.

Izrazi koji se koriste u ovom Pravilniku, a imaju rodno značenje, odnose se jednako na muški i ženski rod.

II. ZAHTJEV ZA REGISTRACIJU OZNAKE ZEMLJOPISNOG PODRIJETLA ZA OBRTNIČKE I INDUSTRIJSKE PROIZVODE

Podnošenje zahtjeva

Članak 3.

Zahtjev za registraciju iz članka 9. Zakona podnosi se Zavodu u pisanom obliku neposredno, poštom ili elektronički putem digitalnog sustava za podnošenje zahtjeva Uredu Europske unije za intelektualno vlasništvo (u daljnjem tekstu: Ured) sukladno članku 67. Uredbe (EU) 2023/2411 Europskog parlamenta i Vijeća od 18. listopada 2023. o zaštiti oznaka zemljopisnog podrijetla za obrtničke i industrijske proizvode i izmjeni uredbi (EU) 2017/1001 i (EU) 2019/1753 (u daljnjem tekstu Uredba (EU) 2023/2411).

Sadržaj zahtjeva

Članak 4.

(1) Zahtjev za registraciju iz članka 9. Zakona podnosi se na obrascu koji je sastavni dio ovoga Pravilnika (obrazac G-1) ili u podnesku koji sadržajem odgovara tome obrascu ili se sastavlja i podnosi putem digitalnog sustava za podnošenje zahtjeva Uredu sukladno članku 67. Uredbe (EU) 2023/2411 te sadržava:

1. naziv oznake zemljopisnog podrijetla i vrstu proizvoda u odnosu na koji se traži zaštita oznake

2. ime i adresu podnositelja zahtjeva sukladno članku 14. ovoga Pravilnika te ako se radi o fizičkoj osobi podatak o državljanstvu

3. ime i adresu opunomoćenika, sukladno članku 14. ovoga Pravilnika, ako podnositelj zahtjeva ima opunomoćenika

4. adresu za dopisivanje (ako je različita od adrese podnositelja)

5. potpis podnositelja zahtjeva ili njegova opunomoćenika.

(2) Podnositelj zahtjeva je obvezan, uz ispunjeni zahtjev iz stavka 1. ovoga članka dostaviti kao prilog sljedeće dokumente:

1. specifikaciju proizvoda sukladno članku 9. Uredbe (EU) 2023/2411

2. jedinstveni dokument sukladno članku 10. Uredbe (EU) 2023/2411

3. punomoć za zastupanje ili naznaku da se zastupanje temelji na općoj punomoći upisanoj u registru općih punomoći koji vodi Zavod, kada je u zahtjevu naveden opunomoćenik

4. dokaz o uplati naknade troškova postupka

5. popis članova skupine proizvođača u slučaju kada je podnositelj skupina proizvođača, koji mora sadržavati naziv člana, osobni identifikacijski broj, adresu i djelatnost

6. ako zahtjev podnosi pojedinačni proizvođač iz članka 8. stavka 2. Uredbe (EU) 2023/2411, odgovarajuća obrazloženja i dokaze kojima dokazuje da su ispunjeni uvjeti iz članka 8. stavka 2. točaka (a) i b) Uredbe (EU) 2023/2411

7. ako zahtjev podnosi lokalno ili regionalno tijelo ili privatni subjekt iz članka 8. stavka 4. Uredbe (EU) 2023/2411, razloge za takvo određivanje koji moraju uključivati upućivanje na nacionalne propise ili upravnu odluku kojom je određeno lokalno ili regionalno tijelo ili privatni subjekt

8. ako je primjenjivo, informacije o svim ograničenjima upotrebe ili zaštite oznake zemljopisnog podrijetla te o svim prijelaznim mjerama odnosno sve druge primjerene informacije sukladno članku 11. stavku 1. točkama (c) i (d) Uredbe (EU) 2023/2411.

Specifikacija proizvoda

Članak 5.

(1) Specifikacija proizvoda koju podnositelj dostavlja sukladno članku 4. stavku 2. ovoga Pravilnika, sadržava sljedeće:

a) naziv oznake zemljopisnog podrijetla, što može biti zemljopisni naziv mjesta proizvodnje proizvoda ili naziv koji se upotrebljava u trgovini ili svakodnevnom govoru na definiranom zemljopisnom području za opis proizvoda ili za upućivanje na taj proizvod

b) naznaku vrste proizvoda na koji se naziv odnosi

c) opis proizvoda, uključujući, prema potrebi, opis sirovina od kojih se izrađuje

d) definiciju zemljopisnog područja iz članka 6. stavka 1. točke (a) Uredbe (EU) 2023/2411 na koje se oznaka odnosi i informacije kojima se utvrđuje veza između tog zemljopisnog područja i određene kvalitete, ugleda ili drugog svojstva proizvoda iz članka 6. stavka 1. točke (b) Uredbe (EU) 2023/2411

e) dokaz da proizvod potječe s definiranog zemljopisnog područja iz točke d) ovoga stavka, uključujući navođenje faza proizvodnje koje se odvijaju na definiranom zemljopisnom području

f) opis metoda proizvodnje i, prema potrebi, tradicionalnih metoda i posebnih praksi koje se upotrebljavaju

(g) informacije o pakiranju, ako podnositelj zahtjeva odredi da se pakiranje mora obaviti na definiranom zemljopisnom području iz točke d) ovoga stavka, u kojem slučaju podnositelj zahtjeva jasno obrazlaže zašto se pakiranje određenog proizvoda mora obavljati na tom području

h) sva posebna pravila za označivanje proizvoda

i) ako je primjenjivo, navođenje opravdanog razloga i opis svake pojedinačne faze proizvodnje koju nužno obavlja jedan ili više proizvođača u drugoj državi članici Europske unije ili trećoj zemlji uz navođenje svih posebnih odredaba za povezanu provjeru sukladnosti

(j) ako je primjenjivo, druge zahtjeve u pogledu proizvoda koje odredi skupina proizvođača, pod uvjetom da su takvi zahtjevi objektivni, nediskriminirajući i spojivi s pravom Europske unije i nacionalnim pravom.

(2) Opis sirovina iz stavka 1. točke c) ovoga članka obuhvaća sva ograničenja u pogledu podrijetla sirovina, ako su primjenjiva, koja moraju biti opravdana odnosu na vezu iz članka 9. stavka 1. točke (d) Uredbe (EU) 2023/2411.

(3) Zemljopisno područje iz stavka 1. točke d) ovoga članka mora biti definirano na precizan i nedvosmislen način, uz upućivanje, kad god je to moguće, na fizičke ili administrativne granice tog područja, a gdje je moguće, također se prilaže i kartografski prikaz.

(4) Podaci iz stavka 1. točke e) ovoga članka moraju:

1. sadržavati i postupke koje proizvođači moraju uspostaviti radi dokazivanja podrijetla koji se odnose na:

a) proizvod

b) sirovine, ako je primjenjivo, i

c) ostale elemente koji prema specifikaciji proizvoda moraju potjecati iz definiranog zemljopisnog područja iz stavka 1. točke d) ovoga članka.

2. omogućiti identifikaciju dobavljača, količinu i podrijetlo sirovina, ako je primjenjivo, i/ili primljenih proizvoda, ako ih ima, kao i primatelja, količinu i odredište isporučenih proizvoda, i

3. pružiti dokaz da je proizvod proizveden u skladu s fazama proizvodnje definiranima u specifikaciji proizvoda.

(5) Posebna pravila iz stavka 1. točke h) ovoga članka navode se samo u slučaju ako postoje i odnose se na pravila specifična za proizvod, a ne općenito primjenjiva pravila. U tom slučaju potrebno je navesti sve obvezne zahtjeve za označavanje, uporabu logotipa, posebna pravila u vezi s različitim metodama proizvodnje i slično, kao i sva druga opravdana ograničenja u pogledu označavanja.

Jedinstveni dokument

Članak 6.

(1) Jedinstveni dokument koji podnositelj dostavlja sukladno članku 4. stavku 2. ovoga Pravilnika, sastavlja se putem standardnog obrasca iz Priloga II Uredbe (EU) 2023/2411 ili se u slučaju elektroničkog podnošenja zahtjeva za registraciju sastavlja elektronički putem digitalnog sustava za podnošenje zahtjeva Uredu.

(2) Jedinstveni dokument iz stavka 1. ovoga članka predstavlja vjeran sažetak specifikacije proizvoda te sukladno članku 10. Uredbe (EU) 2023/2411 sadržava sljedeće informacije:

1. naziv oznake zemljopisnog podrijetla

2. vrstu proizvoda

3. opis proizvoda, uključujući, prema potrebi, informacije o pakiranju i označivanju

4. sažetu definiciju zemljopisnog područja

5. opis veze između proizvoda i definiranog zemljopisnog područja iz članka 9. stavka 1. Uredbe (EU) 2023/2411, uključujući, prema potrebi, specifične elemente opisa proizvoda ili metode proizvodnje koji opravdavaju tu vezu.

(3) Jedinstveni dokument ne smije prelaziti 2500 riječi, osim u opravdanim slučajevima.

Podaci iz zahtjeva i drugi podaci koji se objavljuju u službenom glasilu Zavoda

Članak 7.

(1) Podaci o podnesenom zahtjevu iz članka 4. ovoga Pravilnika koji se objavljuju u službenom glasilu Zavoda sadržavaju:

1. broj zahtjeva i datum podnošenja

2. naziv oznake zemljopisnog podrijetla

3. vrstu proizvoda na koji se oznaka odnosi

4. ime i adresu podnositelja zahtjeva

5. ime i adresu opunomoćenika, ako podnositelj zahtjeva ima opunomoćenika

6. specifikaciju proizvoda.

(2) U službenom glasilu Zavoda objavljuju se i podaci o:

1. odustanku od zahtjeva za registraciju oznake zemljopisnog podrijetla sukladno članku 12. stavku 3. Zakona

2. izmjeni zahtjeva za registraciju sukladno članku 16. stavku 2. i članku 22. stavku 6. Zakona

3. odbijanju zahtjeva za registraciju na temelju prigovora sukladno članku 16. stavcima 6. i 9. Zakona

4. stjecanju privremene nacionalne zaštite sukladno članku 18. Zakona

5. prihvaćanju zahtjeva za odobrenje standardne izmjene specifikacije sukladno članku 25. stavku 5. te određivanju privremene standardne izmjene specifikacije sukladno članku 25. stavku 8. Zakona

6. izmijenjenoj specifikaciji na razini Europske unije sukladno članku 26. stavku 5. Zakona

7. prihvaćanju zahtjeva za odobrenje izmjene specifikacije na razini Europske unije sukladno članku 26. stavcima 6. i 8. te odbijanju zahtjeva za odobrenje izmjene specifikacije na razini Europske unije sukladno članku 26. stavku 9. Zakona

8. zahtjevu za poništenje sukladno članku 27. stavku 8., udovoljavanju uvjetima za podnošenje zahtjeva za poništenje Uredu sukladno članku 27. stavcima 13. i 16. te odbijanju zahtjeva za poništenje sukladno članku 27. stavku 15. Zakona

9. o izdanim certifikatima o odobrenju za upotrebu oznake zemljopisnog podrijetla sukladno članku 29. stavku 6. Zakona

III. PRIGOVOR

Način podnošenja, sadržaj i prilozi uz prigovor

Članak 8.

(1) Na svaki zahtjev za registraciju oznake zemljopisnog podrijetla, zahtjev za odobrenje izmjene specifikacije na razini Europske unije i zahtjev za poništenje registrirane oznake zemljopisnog podrijetla u odnosu na koji se podnosi prigovor iz članka 13., stavka 1., članka 26. stavka 5. i članka 27. stavka 9. Zakona, potrebno je podnijeti zasebni prigovor.

(2) Prigovor koji se podnosi na zahtjev za registraciju oznake zemljopisnog podrijetla mora sadržavati:

1. naziv oznake zemljopisnog podrijetla

2. broj zahtjeva za registraciju na koji se podnosi prigovor i podatke o podnositelju zahtjeva za registraciju

3. podatke o podnositelju prigovora i, ako je primjenjivo, njegovom opunomoćeniku, sukladno članku 14. ovoga Pravilnika

4. pravni temelj prigovora odnosno jedan ili više razloga za prigovor iz članka 15. stavka 3. Uredbe (EU) 2023/2411

5. obrazloženje razloga, činjenica i argumenata na kojima se temelji prigovor te dokaze, kada je to primjereno, kojima se potkrepljuje osnovanost prigovora kao i postojanje legitimnoga pravnog interesa podnositelja prigovora, i to:

a) ako se prigovor podnosi zbog nesukladnosti s posebnim zahtjevima za zaštitu utvrđenima u Uredbi (EU) 2023/2411, jasnu naznaku odredbi Uredbe (EU) 2023/2411 s kojima predložena oznaka zemljopisnog podrijetla nije u skladu i razlozi za takvu neusklađenost

b) ako se prigovor podnosi vezano uz odredbu članka 42. Uredbe (EU) 2023/2411, obrazloženje i razlozi zbog kojih podnositelj prigovora smatra da je predloženi naziv oznake zemljopisnog podrijetla generički

c) ako se prigovor podnosi vezano uz odredbu članka 43. Uredbe (EU) 2023/2411, potrebno je navesti datum podnošenja i broj ranijeg zahtjeva za registraciju podnesenog za naziv koji je potpuno ili djelomično homoniman odnosno datum i broj registracije oznake zemljopisnog podrijetla već zaštićene u Europskoj uniji za takav naziv sukladno članku 43. stavku 3. Uredbe (EU) 2023/2411, podnositelja zahtjeva odnosno nositelja oznake, naziv oznake zemljopisnog podrijetla čija se registracija traži ili je već registrirana, razloge zbog kojih se smatra da bi se potrošača moglo dovesti u zabludu u pogledu pravog identiteta ili zemljopisnog podrijetla proizvoda te presliku potvrde ili jednakovrijednog dokumenta o podnošenju ranijeg zahtjeva za registraciju odnosno presliku odgovarajuće potvrde o registraciji oznake zemljopisnog podrijetla

d) ako se prigovor podnosi vezano uz odredbu članka 44. stavka 2. Uredbe (EU) 2023/2411, potrebno je navesti raniji žig s ugledom ili dobro poznati žig te proizvode i usluge na kojima se temelji prigovor, datum od kojeg raniji žig proizvodi učinak, prikaz žiga, nositelja žiga, razloge zbog kojih bi predloženi naziv za oznaku zemljopisnog podrijetla mogao potrošača dovesti u zabludu u pogledu pravog identiteta proizvoda te dokaze da raniji žig ima ugled odnosno da je dobro poznat u Republici Hrvatskoj u odnosu na naznačene proizvode i usluge

e) ako se prigovor temelji na odredbi članka 15. stavka 3. točke (c) Uredbe (EU) 2023/2411, potrebno je navesti identični ili slični naziv koji se upotrebljava u trgovini, žig ili proizvode koji su zakonito dostupni na tržištu najmanje pet godina prijave datuma objave zahtjeva za registraciju u službenom glasilu, a čije bi postojanje registriranje predložene oznake zemljopisnog podrijetla ugrozilo i razloge za takvu ugrozu te dostaviti odgovarajuće dokaze uporabe i dostupnosti na tržištu

6. dokaze o uplati propisane naknade troškova za podnošenje prigovora

7. punomoć za zastupanje ili naznaku da se zastupanje temelji na općoj punomoći upisanoj u registru općih punomoći koji vodi Zavod, kada je u prigovoru naveden opunomoćenik

8. potpis podnositelja prigovora ili njegovog opunomoćenika.

(3) Prigovor koji se podnosi na zahtjev za odobrenje izmjene specifikacije na razini Europske unije mora sadržavati:

1. naziv oznake zemljopisnog podrijetla u odnosu na koji se podnosi zahtjev za odobrenje izmjene specifikacije na razini Europske unije, kako je registriran

2. broj registrirane oznake zemljopisnog podrijetla na koju se odnosi zahtjev za odobrenje izmjene specifikacije na razini Europske unije i podatke o podnositelju zahtjeva za odobrenje izmjene specifikacije na razini Europske unije

3. podatke o podnositelju prigovora i, ako je primjenjivo, njegovom opunomoćeniku, sukladno članku 14. ovoga Pravilnika

4. Pravni temelj prigovora odnosno jedan ili više razloga za prigovor iz članka 15. stavka 3. Uredbe (EU) 2023/2411

5. obrazloženje razloga, činjenica i argumenata na kojima se temelji prigovor te dokazi, kada je to primjereno, kojima se potkrepljuje osnovanost prigovora kao i postojanje legitimnog pravnog interesa podnositelja prigovora, i to:

a) ako se prigovor podnosi zbog nesukladnosti s posebnim zahtjevima za zaštitu utvrđenima u Uredbi (EU) 2023/2411, jasnu naznaku odredbi Uredbe (EU) 2023/2411 s kojima predložena oznaka zemljopisnog podrijetla nije u skladu i razlozi za takvu neusklađenost

b) ako se prigovor podnosi vezano uz odredbu članka 42. Uredbe (EU) 2023/2411, obrazloženje i razlozi zbog kojih podnositelj prigovora smatra da je predloženi naziv oznake zemljopisnog podrijetla generički.

c) ako se prigovor podnosi vezano uz odredbu članka 43. Uredbe (EU) 2023/2411, potrebno je navesti datum podnošenja i broj ranijeg zahtjeva za registraciju podnesenog za naziv koji je potpuno ili djelomično homoniman odnosno datum i broj registracije oznake zemljopisnog podrijetla već zaštićene u Europskoj uniji za takav naziv sukladno članku 43. stavku 3. Uredbe (EU) 2023/2411, podnositelja zahtjeva odnosno nositelja oznake, naziv oznake zemljopisnog podrijetla čija se registracija traži ili je već registrirana, razloge zbog kojih se smatra da bi se potrošača moglo dovesti u zabludu u pogledu pravog identiteta ili zemljopisnog podrijetla proizvoda te presliku potvrde ili jednakovrijednog dokumenta o podnošenju ranijeg zahtjeva za registraciju odnosno presliku odgovarajuće potvrde o registraciji oznake zemljopisnog podrijetla

d) ako se prigovor podnosi vezano uz odredbu članka 44. stavka 2. Uredbe (EU) 2023/2411, potrebno je navesti raniji žig s ugledom ili dobro poznati žig te proizvode i usluge na kojima se temelji prigovor, datum od kojeg raniji žig proizvodi učinak, prikaz žiga, nositelja žiga, razloge zbog kojih bi predloženi naziv za oznaku zemljopisnog podrijetla mogao potrošača dovesti u zabludu u pogledu pravog identiteta proizvoda te dokaze da raniji žig ima ugled odnosno da je dobro poznat u Republici Hrvatskoj u odnosu na naznačene proizvode i usluge

e) ako se prigovor temelji na odredbi članka 15. stavka 3. točke (c) Uredbe (EU) 2023/2411, potrebno je navesti identični ili slični naziv koji se upotrebljava u trgovini, žig ili proizvode koji su zakonito dostupni na tržištu najmanje pet godina prijave datuma objave zahtjeva za registraciju u službenom glasilu, a čije bi postojanje registriranje predložene oznake zemljopisnog podrijetla ugrozilo i razloge za takvu ugrozu te dostaviti odgovarajuće dokaze uporabe i dostupnosti na tržištu

6. dokaze o uplati propisane naknade troškova za podnošenje prigovora

7. punomoć za zastupanje ili naznaku da se zastupanje temelji na općoj punomoći upisanoj u registru općih punomoći koji vodi Zavod, kada je u prigovoru naveden opunomoćenik

8. potpis podnositelja prigovora ili njegovog opunomoćenika

(4) Prigovor na zahtjev za poništenje registrirane oznake zemljopisnog podrijetla mora sadržavati:

1. naziv oznake zemljopisnog podrijetla u odnosu na koji se podnosi zahtjev za poništenje registrirane oznake zemljopisnog podrijetla

2. broj registrirane oznake zemljopisnog podrijetla čije poništenje se zahtijeva

3. podatke o podnositelju prigovora i, ako je primjenjivo, njegovom opunomoćeniku, sukladno članku 14. ovoga Pravilnika

4. obrazloženje razloga, činjenica i argumenata na kojima se temelji prigovor te dokaze, kada je to primjereno, kojima se dokazuje osnovanost prigovora kao i postojanje legitimnog pravnog interesa podnositelja prigovora, sukladno članku 27. stavku 9. Zakona

5. dokaze o uplati propisane naknade troškova za podnošenje prigovora

6. punomoć za zastupanje ili naznaku da se zastupanje temelji na općoj punomoći upisanoj u registru općih punomoći koji vodi Zavod, kada je u prigovoru naveden opunomoćenik

7. potpis podnositelja prigovora ili njegovog opunomoćenika.

(5) Podaci iz stavaka 2., 3. i 4. ovoga članka navode se na obrascu za prigovor koji je sastavni dio ovoga Pravilnika (obrazac GPR-1) ili u podnesku koji sadržajem odgovara tome obrascu.

(6) Prigovor iz stavaka 2., 3. i 4. ovoga članka i njegovi prilozi podnose se Zavodu u pisanom obliku neposredno ili poštom, u dva istovjetna primjerka.

(7) Ako su dokazi o zahtjevu za registraciju ili o registraciji ranijih prava iz stavka 2. točke 5., stavka 3. točke 5. i stavka 4. točke 4. ovog članka dostupni mrežnim putem u službenim bazama podataka koje sadržavaju takve dokaze, podnositelj prigovora može dostaviti dokaze upućivanjem na taj izvor.

IV. SAVJETOVANJE RADI POSTIZANJA SPORAZUMNOG RJEŠENJA

Način podnošenja zahtjeva za produženje roka za savjetovanje radi postizanja sporazumnog rješenja, način podnošenja i sadržaj obavijesti o ishodu savjetovanja

Članak 9.

(1) Zahtjev za produženje roka za savjetovanje radi postizanja sporazumnog rješenja iz članka 15. stavka 2. Zakona, potpisan od strane podnositelja prigovora i podnositelja zahtjeva za registraciju, podnositelja zahtjeva za izmjenu specifikacije na razini Europske unije ili podnositelja zahtjeva za poništenje registrirane oznake podnosi se Zavodu u pisanom obliku neposredno ili poštom.

(2) Nakon završenog postupka savjetovanja radi postizanja sporazumnog rješenja iz članka 15. Zakona, podnositelj zahtjeva za registraciju, podnositelj zahtjeva za izmjenu specifikacije na razini Europske unije ili podnositelj zahtjeva za poništenje registrirane oznake dostavlja Zavodu obavijest o ishodu postupka savjetovanja koja mora sadržavati:

1) naziv oznake zemljopisnog podrijetla za koju je zatražena odnosno odobrena registracija, u odnosu na koju je proveden postupak savjetovanja radi postizanja sporazumnog rješenja povodom prigovora

2) broj zahtjeva za registraciju odnosno registrirane oznake zemljopisnog podrijetla u odnosu na koju je proveden postupak savjetovanja radi postizanja sporazumnog rješenja povodom prigovora

3) naznaku da li je prigovor podnesen na zahtjev za registraciju, zahtjev za izmjenu specifikacije na razini Europske unije ili zahtjev za poništenje registrirane oznake

4) podatke o podnositelju prigovora i podnositelju zahtjeva sukladno članku 14. ovoga Pravilnika

5) rezultat provedenog postupka savjetovanja, i to:

a) obavijest da je postignut sporazum s podnositeljem prigovora te obrazloženje postignutog dogovora s opisom okolnosti koje su omogućile dogovor, ili

b) obavijest da sporazum nije postignut s podnositeljem prigovora te obrazloženje razloga zbog kojih dogovor nije postignut s opisom okolnosti koje su onemogućile dogovor

c) podatak da li je tijekom postupka savjetovanja došlo do izmjene specifikacije proizvoda te, u slučaju da je došlo do izmjene, opis izmjena u specifikaciji uz dostavu izmijenjene specifikacije proizvoda u prilogu

d) podatak da li je tijekom postupka sporazumijevanja došlo do izmjene jedinstvenog dokumenta te, u slučaju izmjene jedinstvenog dokumenta, opis tih izmjena jedinstvenog dokumenta uz dostavu izmijenjenog jedinstvenog dokumenta u prilogu

6) datum i potpis podnositelja zahtjeva te ako je sporazum postignut i potpis podnositelja prigovora

(3) Obavijest o ishodu postupka savjetovanja iz stavka 2. ovoga članka podnosi se Zavodu u pisanom obliku neposredno ili poštom.

V. IZMJENA SPECIFIKACIJE PROIZVODA

Način podnošenja i podaci koje sadržava zahtjev za izmjenu specifikacije proizvoda

Članak 10.

(1) Zahtjev za odobrenje standardne izmjene specifikacije proizvoda mora sadržavati:

1) naziv oznake zemljopisnog podrijetla u odnosu na koji se podnosi zahtjev za odobrenje standardne izmjene specifikacije, kako je registriran

2) broj registrirane oznake zemljopisnog podrijetla čija standardna izmjena specifikacije se zahtijeva

3) podatke o podnositelju zahtjeva i, ako je primjenjivo, njegovom opunomoćeniku, sukladno članku 14. ovoga Pravilnika

4) naznaku da li je podnositelj zahtjeva za odobrenje standardne izmjene specifikacije proizvoda ujedno i podnositelj zahtjeva za registraciju pod čijim imenom je oznaka zemljopisnog podrijetla registrirana sukladno članku 8. Uredbe (EU) 2023/2411 ili proizvođač koji upotrebljava oznaku zemljopisnog podrijetla sukladno članku 47. stavku 1. Uredbe (EU) 2023/2411

5) razloge zbog kojih se zahtijevana izmjena specifikacije ima smatrati standardnom izmjenom sukladno odredbi članka 31. stavka 2. točke (b) Uredbe (EU) 2023/2411

6) dijelove specifikacije proizvoda na koje se izmjene odnose (opis proizvoda, dokaz podrijetla, opis metoda proizvodnje, poveznica sa zemljopisnim područjem, označivanje proizvoda ili druge dijelove specifikacije)

7) naznaku da li standardna izmjena vodi do izmjene jedinstvenog dokumenta te ukoliko vodi do izmjene, dijelovi jedinstvenog dokumenta na koji se izmjene odnose

8) opis te obrazloženje odnosno razloge za svaku standardnu izmjenu koja se zahtijeva, uz detaljnu usporedbu izvorne specifikacije proizvoda i, ako je primjenjivo, izvornog jedinstvenog dokumenta s predloženim izmijenjenim verzijama

9) naznaku eventualnih standardnih izmjena specifikacije proizvoda koje su neodvojivo povezane s izmjenama specifikacije proizvoda na razini Europske unije

10) pročišćeni tekst specifikacije proizvoda i, ako je primjenjivo, jedinstvenog dokumenta s izmjenama

11) dokaze o uplati propisane naknade troškova za podnošenje zahtjeva za odobrenje standardne izmjene specifikacije proizvoda

12) punomoć za zastupanje ili naznaku da se zastupanje temelji na općoj punomoći upisanoj u registru općih punomoći koji vodi Zavod, kada je u zahtjevu naveden opunomoćenik

13) potpis podnositelja zahtjeva ili njegovog opunomoćenika.

(2) Zahtjev za odobrenje izmjene specifikacije na razini Europske unije mora sadržavati:

1) naziv oznake zemljopisnog podrijetla u odnosu na koji se podnosi zahtjev za odobrenje izmjene specifikacije na razini Europske unije, kako je registriran

2) broj registrirane oznake zemljopisnog podrijetla čija izmjena specifikacije na razini Europske unije se zahtijeva

3) podatke o podnositelju zahtjeva i, ako je primjenjivo, njegovom opunomoćeniku, sukladno članku 14. ovoga Pravilnika

4) naznaku da li je podnositelj zahtjeva za odobrenje standardne izmjene specifikacije proizvoda ujedno i podnositelj zahtjeva za registraciju pod čijim imenom je oznaka zemljopisnog podrijetla registrirana sukladno članku 8. Uredbe (EU) 2023/2411 ili proizvođač koji upotrebljava oznaku zemljopisnog podrijetla sukladno članku 47. stavku 1. Uredbe (EU) 2023/2411

5) razloge zbog kojih se zahtijevana izmjena specifikacije ima smatrati izmjenom na razini Europske unije sukladno odredbi članka. 31. stavka 3. Uredbe (EU) 2023/2411

6) dijelove specifikacije proizvoda i jedinstvenog dokumenata na koje se izmjene odnose (naziv proizvoda, opis proizvoda, zemljopisno područje, dokaz podrijetla, opis metoda proizvodnje, poveznica sa zemljopisnim područjem, označivanje proizvoda ili druge dijelove specifikacije i jedinstvenog dokumenta)

7) opis te obrazloženje odnosno razloge za svaku izmjenu koja se zahtijeva, uz detaljnu usporedbu izvorne specifikacije proizvoda i izvornog jedinstvenog dokumenta s predloženim izmijenjenim verzijama

8) naznaku eventualnih standardnih izmjena koje su neraskidivo povezane s izmjenama na razini Europske unije

9) pročišćeni tekst specifikacije proizvoda i jedinstvenog dokumenta s izmjenama

10) dokaze o uplati propisane naknade troškova za podnošenje zahtjeva za izmjenu specifikacije proizvoda na razini Europske unije

11) punomoć za zastupanje ili naznaku da se zastupanje temelji na općoj punomoći upisanoj u registru općih punomoći koji vodi Zavod, kada je u zahtjevu naveden opunomoćenik

12) potpis podnositelja zahtjeva ili njegovog opunomoćenika.

(3) Pročišćeni tekst specifikacije proizvoda i, ako je primjenjivo, jedinstvenog dokumenta dostavljen uz zahtjev iz stavaka 1. i 2. ovog članka mora biti sastavljen sukladno odredbama iz članaka 5. i 6. ovoga Pravilnika.

(4) Izmjene specifikacije navedene u zahtjevu iz stavaka 1. i 2. ovog članka moraju odgovarati izmjenama izvršenim u pročišćenom tekstu specifikacije proizvoda i, ako je primjenjivo, jedinstvenog dokumenta koji se dostavljaju uz zahtjev te između njih ne može postojati značajnih odstupanja.

(5) Zahtjev iz stavaka 1. i 2. ovog članka mora biti sažet i ne smije prelaziti više od 5000 riječi, uključujući, ako je primjenjivo i jedinstveni dokument, osim u posebno opravdanim slučajevima.

(6) Podaci iz stavaka 1. i 2. ovog članka navode se na obrascu zahtjeva za izmjenu specifikacije koji je sastavni dio ovoga Pravilnika (obrazac GSP-1), ili u podnesku koji sadržajem odgovara tome obrascu.

(7) Zahtjev iz stavaka 1. i 2. ovog članka i njegovi prilozi podnose se Zavodu u pisanom obliku neposredno ili poštom, u dva istovjetna primjerka.

VI. ZAHTJEV ZA PONIŠTENJE REGISTRIRANE OZNAKE ZEMLJOPISNOG PODRIJETLA

Način podnošenja zahtjeva za poništenje te sadržaj i prilozi uz zahtjev za poništenje

Članak 11.

(1) Zahtjev za poništenje registrirane oznake zemljopisnog podrijetla mora sadržavati:

1. naziv oznake zemljopisnog podrijetla u odnosu na koju se podnosi zahtjev za poništenje registrirane oznake zemljopisnog podrijetla

2. broj registrirane oznake zemljopisnog podrijetla čije poništenje se zahtijeva

3. naziv države članice Europske unije ili treće zemlje iz koje potječe oznaka zemljopisnog podrijetla čije poništenje se zahtijeva

4. podatke o podnositelju zahtjeva i, ako je primjenjivo, opunomoćeniku, sukladno članku 14. ovoga Pravilnika

5. naznaku da li je podnositelj zahtjeva ujedno i nositelj registrirane oznake zemljopisnog podrijetla čije poništenje se zahtijeva

6. pravni temelj poništenja odnosno jedan ili više razloga za poništenje iz članka 32. stavaka 1. i 2. Uredbe (EU) 2023/2411, osim u slučaju poništenja iz članka 32. stavka 3. Uredbe (EU) 2023/2411

7. obrazloženje razloga, činjenica i argumenata na kojima se temelji zahtjev te dokaze, kada je to primjereno, kojima se potkrepljuje osnovanost zahtjeva kao i postojanje legitimnog pravnog interesa podnositelja zahtjeva, osim ako je zahtjev podnesen od strane državnog tijela, u kojem slučaju nije potrebno dokazivati pravni interes, i to:

a) ako se zahtjev podnosi vezano uz odredbu članka 42. Uredbe (EU) 2023/2411, obrazloženje i razlozi zbog kojih podnositelj zahtjeva smatra da je predloženi naziv oznake zemljopisnog podrijetla generički.

b) ako se zahtjev podnosi vezano uz odredbu članka 43. Uredbe (EU) 2023/2411, potrebno je navesti datum podnošenja i broj ranijeg zahtjeva za registraciju podnesenog za naziv koji je potpuno ili djelomično homoniman odnosno datum i broj registracije oznake zemljopisnog podrijetla već zaštićene u Europskoj uniji za takav naziv sukladno članku 43. stavku 3. Uredbe (EU) 2023/2411, podnositelja zahtjeva odnosno nositelja oznake, naziv oznake zemljopisnog podrijetla čija se registracija traži ili je već registrirana, razloge zbog kojih se smatra da bi se potrošača moglo dovesti u zabludu u pogledu pravog identiteta ili zemljopisnog podrijetla proizvoda te presliku potvrde ili jednakovrijednog dokumenta o podnošenju ranijeg zahtjeva za registraciju odnosno presliku odgovarajuće potvrde o registraciji oznake zemljopisnog podrijetla

c) ako se zahtjev podnosi vezano uz odredbu članka 44. stavka 2. Uredbe (EU) 2023/2411, potrebno je navesti raniji žig s ugledom ili dobro poznati žig te proizvode i usluge na kojima se temelji zahtjev, datum od kojeg raniji žig proizvodi učinak, prikaz žiga, nositelja žiga, razloge zbog kojih bi predloženi naziv za oznaku zemljopisnog podrijetla mogao potrošača dovesti u zabludu u pogledu pravog identiteta proizvoda te dokaze da raniji žig ima ugled odnosno da je dobro poznat u Republici Hrvatskoj u odnosu na naznačene proizvode i usluge

d) ako se zahtjev podnosi na temelju odredbe članka 32. stavka 2. (a) Uredbe (EU) 2023/2411, razloge i dokaze zbog kojih više nije moguće osigurati sukladnost proizvoda sa specifikacijom proizvoda

e) ako se zahtjev podnosi na temelju odredbe članka 32. stavka 2. (b) Uredbe (EU) 2023/2411, podatak da unazad pet uzastopnih godina od dana podnošenja zahtjeva nijedan proizvod s oznakom zemljopisnog podrijetla nije stavljen na tržište

8. dokaze o uplati propisane naknade troškova za podnošenje zahtjeva za poništenje

9. punomoć za zastupanje ili naznaku da se zastupanje temelji na općoj punomoći upisanoj u registru općih punomoći koji vodi Zavod, kada je u zahtjevu naveden opunomoćenik

10. potpis podnositelja zahtjeva ili njegovog opunomoćenika.

(2) Podaci iz stavka 1. ovoga članka navode se na obrascu za zahtjev za poništenje registrirane oznake zemljopisnog podrijetla koji je sastavni dio ovoga Pravilnika (obrazac GPO-1), ili u podnesku koji sadržajem odgovara tome obrascu.

(3) Zahtjev iz stavka 1. i njegovi prilozi podnose se Zavodu u pisanom obliku neposredno ili poštom, u dva istovjetna primjerka.

VII. KONTROLE I PROVEDBA

Osobna izjava

Članak 12.

(1) Osobna izjava iz članka 29. stavka 1. Zakona podnosi se Zavodu u pisanom obliku neposredno ili poštom, a sastavlja se upotrebom standardnog obrasca iz Priloga I Uredbe (EU) 2023/2411.

(2) Uz osobnu izjavu iz stavka 1. podnositelj je dužan dostaviti dokaz o obavljanju djelatnosti vezano za određeni proizvodi (proizvodnja, prerada ili drugo).

(3) Ako se osobna izjava podnosi u svrhu obnove certifikata sukladno članku 29. stavku 8. Zakona, izjavi se prilaže dokaz o izvršenoj kontroli sukladnosti proizvoda koju je provelo tijelo ili fizička osoba iz članka 29. stavka 9. Zakona.

Sadržaj certifikata o odobrenju za upotrebu oznake zemljopisnog podrijetla

Članak 13.

Certifikat o odobrenju za upotrebu oznake zemljopisnog podrijetla iz članka 29. stavka 6. Zakona sadržava sljedeće podatke:

1. naziv oznake zemljopisnog podrijetla

2. vrstu proizvoda na koju se oznaka odnosi

3. podaci o proizvođaču na kojeg se certifikat odnosi

4. podatak da je certifikat izdan na temelju osobne izjave

5. podaci o tijelu za certificiranje proizvoda ili fizičkoj osobi određenoj za poslove kontrole ako se osobna izjava podnosi u svrhu obnove certifikata

6. djelatnost proizvođača na koju se certifikacija odnosi (pro­izvodnja, prerada ili drugo)

7. datum izdavanja certifikata.

VIII. OPĆE ODREDBE

Podaci o podnositelju

Članak 14.

(1) Ime i adresa podnositelja zahtjeva za registraciju oznake zemljopisnog podrijetla, prigovora ili bilo kojega drugog zahtjeva ili podneska navodi se na sljedeći način:

1. ako je podnositelj fizička osoba: ime i prezime podnositelja, ulica, kućni broj, poštanski broj, mjesto i država u kojoj ima prebivalište

2. ako je podnositelj pravna osoba: naziv pravne osobe, ulica, kućni broj, poštanski broj, mjesto i država u kojoj ima stvarno i djelatno industrijsko ili trgovačko sjedište

(2) Ime i adresa opunomoćenika navodi se u podnescima Zavodu na sljedeći način:

1. ako je opunomoćenik fizička osoba: ime i prezime, ulica, kućni broj, poštanski broj i mjesto

2. ako je opunomoćenik pravna osoba: naziv pravne osobe, ulica, kućni broj, poštanski broj i mjesto.

(3) Ako je u podnescima Zavodu navedeno više adresa, za dostavu pismena podnositelju uzima se u obzir samo ona adresa koja je prva navedena, osim ako podnositelj ili opunomoćenik neku drugu svoju adresu ne naznači kao adresu za dopisivanje.

(4) U podnesku se navode i drugi podaci za kontakt s podnositeljem podneska ili s njegovim opunomoćenikom (telefonski broj i adresa elektroničke pošte).

(5) Svi podnesci moraju sukladno odredbama općeg propisa kojima se uređuje osobni identifikacijski broj sadržavati osobni identifikacijski broj podnositelja podneska i njegovog opunomoćenika, kada je primjenjivo.

Podnošenje zahtjeva za registraciju elektroničkim putem

Članak 15.

(1) Zahtjev za registraciju može se podnijeti u elektroničkom obliku sukladno članku 3. ovoga Pravilnika.

(2) Prilikom podnošenja zahtjeva u skladu sa stavkom 1. ovoga članka, odgovarajući obrazac G-1 može biti potpisan vlastoručno ili kvalificiranim elektroničkim potpisom odnosno naprednim elektroničkim potpisom koji se temelji na kvalificiranom certifikatu, koji se smatra jednakim vlastoručnom potpisu.

(3) Prilozi uz zahtjev dostavljeni u skladu sa stavkom 1. ovoga članka smatraju se izvornicima dokumenata, a podnositelj potpisivanjem obrasca jamči istovjetnost priložene dokumentacije u elektroničkom obliku s izvornom dokumentacijom.

IX. PRIJELAZNE I ZAVRŠNE ODREDBE

Članak 16.

Danom stupanja na snagu ovoga Pravilnika prestaje važiti Pravilnik o oznakama zemljopisnog podrijetla i oznakama izvornosti proizvoda i usluga (»Narodne novine«, br. 72/04., 117/07., 66/11. i 43/17.).

Članak 17.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/2025-006/001

Urbroj: 559.-01/1-25-003

Zagreb, 29. prosinca 2025.

Glavna ravnateljica
 mr. sc. Ljiljana Kuterovac, v. r.

![](/files/_web/sluzbeni-dio/2026/133481/images/5376.jpg)

![](/files/_web/sluzbeni-dio/2026/133481/images/5369.jpg)

![](/files/_web/sluzbeni-dio/2026/133481/images/5361.jpg)

![](/files/_web/sluzbeni-dio/2026/133481/images/5353.jpg)

![](/files/_web/sluzbeni-dio/2026/133481/images/5346.jpg)

![](/files/_web/sluzbeni-dio/2026/133481/images/5338.jpg)

![](/files/_web/sluzbeni-dio/2026/133481/images/5329.jpg)

![](/files/_web/sluzbeni-dio/2026/133481/images/5322.jpg)

![](/files/_web/sluzbeni-dio/2026/133481/images/5314.jpg)

![](/files/_web/sluzbeni-dio/2026/133481/images/5306.jpg)

![](/files/_web/sluzbeni-dio/2026/133481/images/6240.jpg)